Papersnake/gushiwen huggingface dataset:
初三日游翟园
杨万里（宋代）

羽衣晓谒玄元殿，霜封万屋明飞霰。
扶桑跳出丹砂丸，光射半天萦紫电。
归涂微暖春衫知，小风不动旗脚垂。
老夫掉头心独喜，翟园梅花招我嬉。
呼儿媻姗且勃窣，才出谯门寒刮骨。东风十里卷黄尘，眼花头眩吹倒人。
劣到翟园风便止，猿鹤前导花迎门。
玉林亭子绝幽径，江梅千树吹香雪。
茂松轩里清更清，棇飕一鼎煎茶声。
春光催柳未肯青，池水借日无留冰。
殷勤犯寒我不枉，外付胜游天岂轻。
主人看客眼不白，鹦鹉传呼饷肴核。
桃花碎片点鲈鮓，紫茸堆盘擘鹑腊。
霜余橘颗金弹香，雪底芛芽玉版色。
老夫欲醉金巨罗，樨子先唱骊驹歌。
不羞冷面对风物，柰尔玉芛金栮何。
野渡
张謇（清代）

野静河流阔，芦梢一向风。
船趋绳力健，水啮岸根空。
村栅牛羊熟，滩菰雁鹜丰。
但无沧诲警，安乐是吾通。
道友求颂
释居简（宋代）

平常退一步行时，浑似输机国手棋。成就自家行履处，路逢巇崄亦平夷。
游洞霄宫 其三
张巽（宋代）

曜相偏羸足力强，不辞复岭与重岗。未穷仙隐千年迹，先炷宸游一瓣香。

诗得好题难驻笔，酒逢佳趣便飞觞。梦回彷佛前身事，却认金庭是故乡。
寄荣子雍三首 其二
张耒（宋代）

苍苍老柏古南禅，袅袅修篁泮水湾。此地笑谈惟我共，百年交友得君难。

已甘心向诗书老，会与身图云水閒。年少功名须力致，看君朝佩日珊珊。
二游诗 其二 任诗
皮日休（唐代）

任君恣高放，斯道能寡合。一宅闲林泉，终身远嚣杂。

尝闻佐浩穰，散性多儑𠉤。歘尔解其绶，遗之如弃靸。

归来乡党内，却与亲朋洽。开溪未让丁，列第方称甲。

入门约百步，古木声霎霎。广槛小山欹，斜廊怪石夹。

白莲倚阑楯，翠鸟缘帘押。地势似五泻，岩形若三峡。

猿眠但腽肭，凫食时啑唼。拨荇下文竿，结藤萦桂楫。

门留医树客，壁倚栽花锸。度岁止褐衣，经旬唯白㡊。

多君方闭户，顾我能倒屧。请题在茅栋，留坐于石榻。

魂从清景遛，衣任烟霞裛。阶墀龟任上，枕席鸥方狎。

沼似颇黎镜，当中见鱼眨。杯杓悉杉瘤，盘筵尽荷叶。

闲斟不置罚，闲弈无争劫。闲日不整冠，闲风无用箑。

以斯为思虑，吾道宁疲薾。衮衣竞璀璨，鼓吹争鞺鞳。

欲者解挤排，诟者能詀讘。权豪暂翻覆，刑祸相填压。

此时一圭窦，不肯饶阊阖。有第可栖息，有书可渔猎。

吾欲与任君，终身以斯惬。
次韵彦采病中口占
朱熹（宋代）

一榻流年度，篝灯遥夜阑。短衾闲自拥，清镜莫频看。

竹密初惊雪，梅疏却耐寒。从今花木梦，无复在雕栏。
花信亭
许及之（宋代）

播物潜施令，司花暗弄妆。封姨偏漏泄，预报信前香。
罗浮歌二首 其一
陈国英（明代）

朱崖翠壁满流霞，怪石穿松故老家。坐玩茏葱五色雀，令人忘想就丹砂。
将晓
洪朋（宋代）

虚斋愁梦断，寂寞夜将阑。树与高风乱，窗馀白月寒。

岁华还向晚，世事只长叹。千古功名外，致身良独难。
临安邸中即事且谢诚斋惠诗十二首
袁说友（宋代）

男儿弧矢四方居，何以家为莫念渠。
打扑精神希一遇，书来不必问何如。
洞仙歌·谢娘春晓
朱彝尊（清代）

谢娘春晓，借贫家螺黛。
须拗花枝与伊戴。
傍妆台，见了已慰相思。
原不分，云母船窗同载。
丛祠灯火下，暗祝心期，众里分明并侬拜。
尽说比肩人，目送登舻，香渐辣晚风罗带。
信柔橹，呕哑拨鱼衣，分燕尾溪流，赤栏桥外。
松下渊明
黄庭坚（宋代）

南渡诚草草，长沙济艰难。
夜半舟移岸，今无晋衣冠。
松风自度曲，我弦不须弹。
慧远香火社，遗民文字禅。
虽非老翁事，幽尚亦可欢。
客来欲开说，觞至不得言。
江月五首 其一
李纲（宋代）

一更山吐月，金篆缭轻澜。清光满四海，独向沙阳看。

桂魄缘空迥，云峰醮影寒。姮娥谩愁思，相对漏声残。
过梅里七首家…今敝庐数堵犹存今列题于后。翡翠坞
李绅（唐代）

翡翠飞飞绕莲坞，一啄嘉鱼一鸣舞。莲茎触散莲叶欹，

露滴珠鸣似还浦。虞人掠水轻浮弋，翡翠惊飞飞不息。

直上层空翠影高，还向云间双比翼。弹射莫及弋不得，

日暮虞人空叹息。
浣溪沙
洪适（宋代）

邦伯今推第一流。几因歌席负诗筹。一时文采说台州。

雨脚渐诗风入牖，云心初破月窥楼。翠眉相映晚山秋。
哀魏方泉
武衍（宋代）

每见中吴士，多称太守贤。
一毫无暴政，千里乐丰年。
心醉西楼月，身飞北阙天。
那知人事异，梦绝柳桥边。
学仙行
吕本中（宋代）

长松拂云根合抱，雪虐霜凌不相到。下有千岁老茯苓，化为琥珀光自照。

食之便可登广寒，不但无病长少年。浮生溷浊那可言，和气乃为尘务煎。

坐看灵药置泥土，五味杂置成薰膻。岂不闻齐天子，黄金丹成不肯仙。

且贪人间乐，不能从汝飞上天。惜哉韦郎之妙语，一失毫釐千万年。
梅残寒夜不寐新柳小饮俎豆，颇备江西淮浙之
杨万里（宋代）

雪巳都消去，梅能小住无。
雀争飞落片，蜂猎未蔫须。
杂兴
张镃（宋代）

南渡人物中，第一数安石。
经营江左民，成败固先识。
苻坚拥百万，朝野总忧色。
长驱不量德，在法真饵敌。
谈笑付儿辈，兹岂试一掷。
捷至偶折屐，胸中未易测。
议者谓矫情，妄意窥悃愊。
次韵路德章吴斗南同迓朱侍讲
项安世（宋代）

两年京洛笔生埃，忽见清诗眼为开。
萧洒并将秋色写，雄豪更带夜潮来。
可怜拄腹五千卷，谁与浇愁三百杯。
莫遗晦翁闻世事，怕教兴尽却思回。
小茄园杂兴 其一
沈承瑞（清代）

良禽在高树，对语时关关。携朋坐其下，片云南山还。

来去人无心，动静物自间。浩然春已暮，窗前绿不删。
和寄王五四将仕
赵希逢（宋代）

帝业未成三尺剑，老人先授一编书。
遭时若与留侯异，蓑笠江湖亦可渔。
久雨潦涨未已
马廷鸾（宋代）

一雨遂踰月，连朝仍彻宵。雷公自收麦，田父不耘苗。

时见危垣堕，仍闻比屋漂。愧无援溺手，穷巷有持桡。
赵提官挽章
崔敦礼（宋代）

诚身古君子，耆德老先生。
言行纯无玷，经书富满籯。
兰阶群玉秀，桂苑一枝荣。
有后谁公比，文盟压世英。
古风敬饯都运焕章雷吏部祗召入觐
杨万里（宋代）

高皇中兴社稷臣，紫岩先生第一人。来从紫岩住紫盖，鸿钧转一湘中春。

风流人物被草木，香满橘洲连岳麓。一时宾客盛邹枚，明月夜光和结绿。

雷家夫子龙凤章，优入其室升其堂。朱幡玉节遍南纪，锦帐绫衾推望郎。

使星下照翼轸旁，西山南浦回风光。渠侬别有经世具，袖却两手惟深藏。

玉皇唤渠登庙廊，小却犹在持橐行。野人亦忝同门者，久挂衣冠卧林下。

病身只合钓烟波，儿辈犹堪累甄冶。
官军屡捷淮寇渐平五首 其四
周紫芝（宋代）

枣熟梨黄河朔秋，颇闻箕敛不胜愁。迎师已欲携箪食，脔炙何劳费万牛。
和陶渊明饮酒二十首
方回（元代）

高台翳榛棘，荷锸冈路开。
振衣陟云端，朗然豁秋怀。
言念半死树，类我晚节乖。
风雷劈半腹，叶落禽不栖。
幸不为薪槱，烧之化尘泥。
谓可材为琴，于调恐不谐。
醉抱作此感，暝色南北迷。
下山不可急，小僮扶我回。
饮醉
郑獬（宋代）

小钟连罚十玻璃，醉倒南轩烂似泥。
睡起不知人已散，斜阳犹在杏花西。
和欧阳少师会老堂次韵
苏轼（宋代）

一时冠盖尽严终，旧德年来岂易逢。
闻道堂中延盖叟，定应床下拜梁松。
蠹鱼自晒闲箱箧，科斗长收古鼎钟。
我欲弃官重问道，寸莛何以得舂容。
春日歌者月姬招饮舟中赋谢得招字
邝思诰（明代）

桃花洞口女郎招，块垒胸中一石浇。饭比胡麻传碧涧，浆如云液送蓝桥。

波回日暖萦金缕，水调风轻度玉箫。自古英雄好相识，虬髯红拂事非遥。
避贼
张嵲（宋代）

避贼入深谷，乘桴复悠悠。
四顾江上山，群峰如荠稠。
是时雪霜霁，林壑氛雾收。
茂树荫石壁，澄潭深不流。
蓧荡拥荒岗，冲飚忽飕飗。
山深水更佳，溪喧鸟啼幽。
平昔慕寻胜，所见良未俦。
举世逢祸枢，我独成兹游。
暂赏兴复阑，自誷宽百忧。
舍棹陟绝巘，林光与云浮。
却观来时江，碧线萦长洲。
一室苟自安，两饭无余求。
彼苍未厌乱，生民何时休。
传闻敌人营，近在濒汉州。
尚恐复飘转，讵敢辞淹留。
已与农父言，傭耕事田畴。
耘耔纾井田，蚕绩充衣裘。
尚享黄发期，庶几谐首丘。
和真州太守营屋新成之韵三首
刘宰（宋代）

长淮清晏久无虞，官舍人烟已复初。
共喜舆图方日辟，讵应卒复尚星居。
四营分创因遗址，百堵周围列聚庐。
武备既严军气壮，岂专捍禦奠州闾。
早梅
李新（宋代）

冥寞元崖宅有神，冷香寒色漏天真。感深暖日常为力，杰出飞霜恐后春。

千里故人何以寄，一枝幽意望谁亲。孤标若值芳华菀，羞与妖红碧树邻。
浣溪沙 其一 咏掠发
李元膺（宋代）

乞与安仁掠鬓霜。不须红线小机窗。剪刀疏下蜀罗长。

纤手捻机针缕细，金钗翻过齿痕香。同心小绾寄思量。
春晚同数客游灵岩广化寺书所见
洪希文（元代）

塔外青山匝四围，涧边流水绕松扉。白云一坞僧常住，红杏数松春渐归。

雨足人牛耕旷野，山深鸟雀哢晴晖。长廊响屧皆明禁，口自忘言心自非。
棋盘石
晏殊（宋代）

尚仙遗下石棋盘，人到壶天静处看。
十九路谁弹黑界，几千年自带云寒。
面平可步流星势，尘净元无旧藓瘢。
干雹声中闻子响，不知还许采樵观。
送客东归
于武陵（唐代）

一听游子歌，秋计觉蹉跎。四海少平地，百川无定波。

共惊年已暮，俱向客中多。又驾征轮去，东归事若何。
严州诗三首 其二 大阳
湛若水（明代）

弭棹大阳头，大有藏春坞。深林隔尘寰，苍石辨太古。

岩岫千千重，重重起烟雨。疑有蛟龙居，全身应九五。
颂古二十七首
释云贲（宋代）

冰棱锁断长河口，不见人从鸟道来。
一阵风回修竹里，玉阑干上雪成堆。
八月三日游方广洞天留题纪实望仙台与洞天相对乃前山也
郑潜（明代）

循源入苍山，乘风蹑云栈。石门境方幽，洞天路疑断。

杰阁撑岩空，危阑倚云半。络石藤为罗，攀崖竹垂缆。

龙树春长荣，羊谷迹未漫。冰帘挂晴昼，飞步惊童丱。

天瓢注龙尾，足以苏旱暵。我来当清秋，况得游览伴。

篮舆念民力，铁杖契禅观。平生泉石兴，庶儗毛骨换。

会登望仙台，松巢翠华幔。
四思诗 其四 天界寺　半峰上人禅诵处
皇甫汸（明代）

城南多古寺，争得道林居。马过谈经后，乌来施食馀。

人天长示灭，花月几沦虚。飞锡何时晤，东山欲致书。
浣溪沙
谈印梅（清代）

帘卷虚堂夜气清。梅花风里嫩凉生。罗衣团扇数流萤。

蟋蟀闲阶秋一片，芙蓉小院月三更。倚阑无限十年情。
和颜长官百咏·负薪
朱继芳（宋代）

天寒气入鼻中辛，竹檐弯弯却恋身。
卖得钱来回首望，蜡烟起处属何人。
谩成四十二首 其九
马臻（元代）

北风小雨戒新寒，隔水枫林叶已丹。莫道閒门知己少，白鸥飞去又飞还。
秋花
宋伯仁（宋代）

凤儿花杂雁来红，更有鸡冠弄紫茸。
可笑倚阑人醉后，只将青眼看芙蓉。
赋得临池竹
李世民（唐代）

贞条障曲砌，翠叶贯寒霜。拂牖分龙影，临池待凤翔。
东窗偶书
陆游（宋代）

东窗终日静愔愔，消尽平生幻妄心。
秋气未催群木脱，老怀先感百虫吟。
屏风叠邃思庐阜，冠子峰高忆少林。
安得吾身且强健，一藤随处更幽寻。
长水怨
魏学洢（明代）

妾家住长水，长水东西流。青青湖畔柳，迢迢湖上楼。

十三学钗湖，十四工箜篌。十五临窗绣，精妙世无俦。

翩翩少年子，窈窕行相求。借问楼上女，可似罗敷不。

里妪前致辞，愿君且淹留。美人好颜色，终日楼上头。

兼之临窗绣，精妙世无俦。君子谬垂盼，闻言中心喜。

语我长者行，同声谓应尔。郎君美风度，玉树蒹葭倚。

十九渡长江，声名若江水。好花不独荣，天生合连理。

行行随君去，默默思故里。牵帷几回唤，低眉羞欲死。

临镜贴花钿，可怜体无比。纱窗春日午，脉脉情何已。

忆我在家时，拈香绣大士。金刀剪素绫，莹莹白于纸。

刺成莲花叶，彷佛香风吹。香风吹入梦，梦到莲花池。

绣痕细难识，但觉生蛾眉。静玩坐逾久，忽忽心自疑。

似曾亲见佛，不知身是谁。绫额尚馀尺，皑皑冰雪姿。

淡濡碧玉毫，邀郎为题诗。郎湖拟右军，妾心亦委婉。

针锋与笔意，曲折随郎转。绣罢持似君，秀色堪舒卷。

顾我每微笑，妾颜先自腼。落地为女子，可怜侧室难。

陡然一回想，心事惨不欢。虽复蒙君怜，鲛绡恒不乾。

大妇贵家女，妾身臧获看。上堂伺音声，下堂候颜色。

含羞入空房，恻恻潜相忆。虽然潜相忆，无用长太息。

诚得君子欢，不怨长离隔。大妇奄逝世，一家身独当。

漂荡若浮萍，随君流四方。南都复北都，终岁长道傍。

黄金散欲尽，不思归故乡。壮志在四海，妾心暗悲伤。

君怯不胜衣，年来益憔悴。十日九卧病，奄奄滞旅次。

妾首如飞蓬，并日忘食事。上无姑嫜亲，下无得力婢。

旋出又旋入，常恐呼不至。忧劳填胸臆，刺刺肝肠碎。

岁月渐消耗，妾身亦不支。带围日趋缓，空复存腰肢。

事君垂十载，不一生男儿。羞佩宜男草，怅然心中悲。

君尝两畜婢，中道旋弃之。妾身非不容，君自轻别离。

暮春三月尽，束装谋南归。买舟廑如叶，帷幕不得施。

长夜泊丰草，巨蚊攒冰肌。生小长闺阁，辛苦实难为。

入秋弛行李，僦人楼上居。小姑家海滨，闻之亦来依。

虽非久居计，气息聊得舒。良人忽生心，娶妇支门闾。

随珠饰翠帏，黄金饰绮疏。红罗覆斗帐，宝马七香车。

今日媒妁来，东邻有美姝。明日媒妁来，西家有西施。

妾身匪木石，焉得不孤悽。对镜影如削，安敢生言辞。

礼数任颉颃，难比先娘时。新人入门来，灼灼艳威仪。

二九颇不足，二八颇有馀。女伴觑鸾帏，啧啧相嗟咨。

君心爱幸绝，迥与旧人殊。非必颜色殊，新旧自相渝。

新人哭亦妍，旧人笑不如。孤房过慰藉，眄睐聊斯须。

情知心不存，词说空尔为。新昏浃旬日，忽作南都游。

俗语莫空房，挽衣不能留。新人暂归宁，登车去由由。

妾身姊为母，同君亦登舟。耳绾双明月，堕髻垂金瑬。

飘飖荡湘裾，艳如安石榴。轻盈作纤步，翩若云端游。

邻女相拥簇，朱颜自生羞。十年方得归，一喜还一愁。

顾君色悽惨，何用心怮怮。莫非眷新昏，怀此离索忧。

千唤不一答，默默自低头。舟行到长水，妾自还家里。

亲戚往邀君，君固不肯起。诘朝云解维，舟中须盘桓。

勿用再往返，各使中心安。恐君途上寒，幅巾裁合欢。

恐君途上饥，烘栗盈朱盘。木落霜露急，勿使衣裳单。

千语嘱奚儿，劝君幸加餐。平明奚儿至，颜色骤惊颤。

向前往叩问，泪流先被面。郎君乞致辞，此生勿相见。

十年恩爱深，谢卿重依恋。奈卿久专妒，会见中情变。

不如痛割绝，免使肠轮转。妾身得闻之，狂顿摧心肝。

天乎我何辜，天乎真无端。虽在梦魂中，不料遭弃捐。

恨无晨风翼，迅驶追君船。泪珠十万斛，那得飞君前。

牵衣一恸哭，身死妾亦甘。纵然被驱遣，曷不先一言。

一去永决绝，何处鸣烦冤。自从入君门，历今垂十年。

虽彼鸡与犬，亦当念周旋。如何铁石人，一绝弗复怜。

椎胸胸血呕，委身赴清水。骨肉痛如割，僶勉相救止。

姊恩父母深，我生不如死。尚冀南都还，重来过吾里。

性行吾熟知，兹望殆已矣。昔年别两妾，我泪挥不止。

谁料行及身，苦境苦如此。呜呼仓浪天，兹恨何日已。

新人入我门，绣帷长日垂。依稀睹容貌，犹未通言词。

临行详睇视，恰在登车时。蚤知生死隔，挥泪一致辞。

念与小姑别，泪落如连珠。妾初进门来，小姑九岁馀。

探怀索果饵，发乱呼我梳。今来已成妇，骨肉情依依。

长别不一语，肠断当何如。我有两了鬟，事我五六年。

大者发覆额，小者亦比肩。晨兴听呼唤，夜深候我眠。

而今永隔别，涕泗纷潺湲。平时解思我，料尔当亦然。

掩泪入房来，窗前见针帖。残丝与剩线，寸寸皆侬血。

向日入君目，从今长断绝。委婉随郎心，郎心太曲折。

忽见大士像，不觉泪滂沱。稽首乞慈悲，妾身竟如何。

今生无罪过，宿生愆怨多。安得转君心，春风被女萝。

君心终不回，不如赴长河。稽首乞慈悲，再拜涕涟洏。

不望重聚首，但愿相见时。雨落不上天，一见知何期。

妇人失夫心，百念无可为。但愿新人欢，为君生男儿。

更念孱弱身，疾苦不相离。旧人识君性，新人安得知。

十年守穷贱，心事多苦悲。愿君振高翮，及时凌风飞。

妾身长已矣，相见知何期。一字一呜咽，行道皆酸悽。
秋日同官游圣感寺晚饮范公亭分韵得须对二字
虞俦（宋代）

招提城东隅，胜集僚友俱。
腐儒元自臞，午饭厄斋盂。
不如许一醉，况有高阳徒。
小秋颇解事，鸡鹜营庖厨。
我归与妇谋，但问酒有无。
妇言有斗酒，待子不时须。
古观
项斯（唐代）

置观碑已折，看松年不分。洞中谁识药，门外日添坟。

放去龟随水，呼来鹿怕薰。坛边见灰火，几烧祭星文。
净居山在光山西南四十里思大和尚智者大师得法之地寺创齐梁至唐宋皆为名刹苏长公尝避暑有读书台存焉
欧大任（明代）

名山恨不幽，兹境石颇矸。蓊郁山树层，似出翠微半。

我从淮汝山，簪绂愧羁绊。岑崿经屡奇，莓苔迹多换。

磴绝零露滑，峰交裔云粲。穹壁隐巉岩，细岫聚回乱。

披榛度石梁，架壑构云馆。齐梁閟春秋，藤萝掩昏旦。

院鸽出香厨，池倏泛文澜。物役绝将迎，心赏寄游玩。

真乐岂外奖，遣累自中晏。性于智者同，宦比长公散。

即趣合神期，陵谷非所叹。翛然得我生，微尚托星汉。
南陔草堂牡丹为曾大父手植雨后方盛开怆然有作
徐以升（清代）

风信轮番又数旬，朝来催起锦帷人。余阴已到子孙辈，老屋依然富贵春。

舞蝶寻香金粉腻，游蜂酿蜜露丛新。一卮私向花神酹，好护慈恩院里身。
祀先蚕六首 其一 迎神用《明安》。
郊庙朝会歌辞（宋代）

功被寰宇，㒩虫之灵。有神司之，以生以成。典礼有初，祀事讲明。

孔盖翠旌，降集于庭。
遂情
李孔昭（清代）

夙昔志旷间，奋毅脱俗累。日急食与眠，余若悉可已。

淡极精神生，随意娱笔纸。当暑卧南轩，客至常不起。

忘谢迎送失，坦然废冠履。扪心无是非，何暇计誉毁。

白云上古来，就我行复止。好客懒贳酒，清谈顾移晷。

留去皆自然，交情信如水。吾方学草木，委形阴阳里。

傥人患我真，弃置同泥滓。
离临安
黄公度（宋代）

细雨出江城，潮回江正清。
未能捐俗累，不敢惮严程。
落日行人少，空山独鸟鸣。
离愁似春草，触处便能生。
水龙吟 其三
刘辰翁（宋代）

看人削树成槎，布帆海上秋风浪。白头坡老，知津水手，倚桄榔杖。

九点齐州，半生髀肉，烟尘苍莽。但北窗梦转，青阴满眼，抚陈迹、玩新涨。

世事艰难已遍，笑而今、不堪重想。龙筋虎骨，根深伏兔，擎空千丈。

礼乐文章，终须梦卜，南人为相。问凌烟生面，他时彷佛，似何人像。
长歌行
郭世模（宋代）

苦林无停阴，积石无还流。
葵藿变旦莫，蟪蛄疑春秋。
寸晷轻尺璧，神功宁九州。
仰思坐待旦，礼乐隆成周。
君子不可閒，努力崇嘉猷。
当思竹帛载，不为鬓发羞。
端午贴子词 其四
真德秀（宋代）

爱民一念彻渊泉，内府时时出禁钱。只此自添无量寿，何须彩索颂长年。
出入二岭行
舒岳祥（宋代）

出童公，入童公，
一岭二水分西东。前山万竹入新路，
新路苍海通方蓬。入黄甘，
出黄甘，一山二水分北南。
北南百谷会江海，镇亭下注南山潭。
问君何事经二岭，辟寇辟兵探绝境。
青山两路双阙开，桑枯人烟在深井。
迢如这横过澄溪头，水风激激流人影。
篮舆落日黄泥坂，短策东风日将晚。
深竹人家少邻并，麦苗翠被铺平田。
忍饥犹自念民饥，饼饵风来一饱宽。
况今圣算穷幽遐，检括丁口究阡陌。
或说与更戍起南氓，或议关防驱北客。
中原陇土少人耕，何惜就宽因去窄。
自古先王订版图，兵农合一如常式。
呜呼先王为民定军例，后王为军定民籍。
呜呼老儒临风三叹息，为国何如惜民力。
同邓孤舟林片雪二友晚吟三首
白玉蟾（宋代）

江天漠漠但黄芦，雁鹜相呼日已晡。
雨过月如全赵璧，烟深山似绐秦图。
延平书院落成柬诸友
陈宓（宋代）

群峰九叠势来雄，直作吾儒五亩宫。
隔断市计才一水，读书如坐万山中。
水墨松石
方干（唐代）

三世精能举世无，笔端狼藉见功夫。
添来势逸阴崖黑，泼处痕功灌木枯。
垂地寒云吞大漠，过江春雨入全吴。
兰堂坐久心弥惑，不道山川是画图。
元方用韵寄若拙弟邀同赋元方将托若拙觅颜渊
陈与义（宋代）

梦中与世极周流，错认三刀是得州。
拟学耕田给公上，要为同得燕春秋。
囊间已办青芒屦。桑间想闻黄栗留。
傥有幽人谘出处，为言无况莫来休。
次韵几复答予所赠三物三首石博山
黄庭坚（宋代）

绝城蔷薇露，他山菡萏炉。
薰衣作家想，伏枕梦闺姝。
游子官蚁穴，谪仙居瓠壶。
当时有忧乐，回首亦成无。
次韵叶起商
王庭圭（宋代）

少年携艺试东都，一鼓无成怒奋须。便把龙韬取官职，欲随鹏海混程途。

清言自可容平子，文笔谁堪答挚虞。要使貂蝉出金鍪，腐儒宁不愧操觚。
郴江百咏并序·圆泉
阮阅（宋代）

清冽渊渊一窦圆，每来尝为试茶煎。
又新水鉴全然误，第作人间十八泉。
题高尚书夜山图二首
赵孟淳（宋代）

江行山立月盘桓，有客无言楼上看。
清兴肯随城漏尽，夜深风露恐高寒。
偈颂六十五首 其五十一
释咸杰（宋代）

四月十五日结，七月十五日解。六只骰子满盆红，大都只是看头米。
木香花
刘敞（宋代）

粉刺丛丛斗野芳，春风摇曳不成行。只因爱学宫妆样，分得梅花一半香。
夏日晚晴
静诺（清代）

窗白雨将去，犹存一帐寒。神清无俗梦，心定不生澜。

红湿知莲苦，声迟识漏残。画梁新燕小，窥栋语般般。
巾山行同王监簿作
舒岳祥（宋代）

皇华真人游海东，云行急疾去若风。
蜺旌羽节追不及，飘遥双帻堕碧空。
六丁六甲不得取，化作两峰撑青红。
至今八面各变态，隐见有无横复纵。
或说苍龙从海度，潮落江乾不能去。
两角峥嵘云护之，身伏泥沙惟脊露。
雷鸣电作定腾霄，铁锁横江截归路。
老胡说法欲降龙，又恐钵盂藏不住。
故将两塔压其巅，击鼓撞钟警朝暮。
有时风雨响空岩，僧坐堂中生畏怖。
惟有江平月照时，付与诗人题好句。
山居
武元衡（唐代）

身依泉壑将时背，路入烟萝得地深。

终岁不知城郭事，手栽林竹尽成阴。
偈三首 其三
释本逸（宋代）

菜园墙倒晴方筑，房店篱穿雨过修。院宇漏时随分整，儿孙大小尽风流。
海康书事十首
秦观（宋代）

粲粲庵摩勒，作汤美无有。
上客赋骊驹，玉奁开素手。
那知苍梧野，弃置同刍狗。
荆山玉抵鹊，此事繇来久。
糟蟹荐杯
王十朋（宋代）

曲生有理何曾浊，公子无肠却最佳。罗馔宁同富儿饮，带糟聊慰老饕怀。
偈颂一百四十二首 其六十八
释广闻（宋代）

一番两番新雨过，前村后村年已熟。试问蒲团上打坐，何如催人打禾谷。
古剑
永珹（清代）

性喜得古书，今乃得古剑。不知几千秋，埋没无人按。

底用倚天长，三尺未逾半。呼童忽开匣，何待引杯看。

土绣掩神光，苍虬掉尾健。秋水想澄清，精气激雷电。

自有辟兵方，卫身君子便。魑魅早潜形，肯辱佞臣断。

拔迹起重泉，将毋遇雷焕。灵宝善藏锋，不须商利钝。

紫气隐文房，莫遣斗间见。
句
阳枋（宋代）

岂但流王泽，应须沃朕心。
有感
葛立方（宋代）

将军塞上夸三箭，学士堂中记八砖。
正眼观来都是幻，月明群蚁在花毡。
和寿州宋待制九题其六狎鸥亭
梅尧臣（宋代）

群生自知机，不可欺以异。
此虽鸥与驯，鸥亦鱼所避。
坐熊临碧水，安得同一致。
然此海客心，还应无有愧。
游赤石进帆海
谢灵运（南北朝）

首夏犹清和，芳草亦未歇。
水宿淹晨暮，阴霞屡兴没。
周览倦瀛淹，况乃陵穷发。
川后时安流，天吴静不发。
扬帆采石华，挂席拾海月。
溟涨无端倪，虚舟有超越。
仲连轻齐组，子牟眷魏阙。
矜名道不足，适己物可忽。
请附任公言，终然谢天伐。
水调歌头（代寿昌州守叔祖）
李曾伯（宋代）

三蜀最佳处，昌是海棠州。清香燕寝闲暇，人与地风流。十万人家寿域，六七十翁儿状，眉寿祝公侯。谁为语廊庙，且许寇恂留。

过书云，才几日，纪千秋。祖孙卮酒相贺，庆事袭箕裘。自有诗书万卷，安用田园千顷，松菊足优游。持以寿公者，梅萼半清修。
山谷老人赞
释德洪（宋代）

盖九州以醉眼，而其气如神。藻万物以妙语，而应手生春。

排黄龙之三关，则凡圣之情不敢呵止。竖宝觉之一拳，则背触之意不立鲜陈。

世波虽怒，而难移砥柱之操。诗名虽富，而不救卓锥之贫。

情如维摩诘，而欠散花之天女。心如赤头璨，而著折角之幅巾。

岂平章佛法之宰相，乃檀越丛林之韵人也耶。
过豫国士桥
区大纬（明代）

石桥夕照断行人，一读残碑一怆神。七尺当年捐报主，二心千载愧为臣。

英魂赤日遥相映，侠气寒霜尚可亲。三跃未酬吞炭苦，祇令怀古泪沾巾。
余蔬食三年矣偶因口馋遂复动荤辄尔有作用呈诸衲不独解嘲兼亦志愧云尔
袁宏道（明代）

爱持空钵嚼花寒，白水青盐也自安。山色每呼棕笠去，月光只付橘皮看。

偶逢白社新开酿，又学山公倒著冠。珍重晚年赵阅道，略将鲊脯间蔬盘。
渔家傲（夜饮木芙蓉下）
周紫芝（宋代）

月黑天寒花欲睡。移灯影落清尊里。唤醒妖红明晚翠。如有意。嫣然一笑知谁会。

露湿柔柯红压地。羞容似替人垂泪。著意西风吹不起。空绕砌。明年花共谁同醉。
题郭元德所藏龚圣予瘦马图
俞德邻（宋代）

吾闻神骏之肋十有五，雄姿矫矫腾龙虎。四蹄踣铁尾捎风，藐视昆崙薄玄圃。

何时历块误一蹶，弃置荒林翳榛莽。思昔先朝十二闲，駓骃骐骆充其间。

此马当时最倜傥，流沙万里来函关。祇今沦落归人世，何人保养思终惠。

髯龚前身李伯时，殷勤染翰怜权奇。崚嶒瘦骨见者叹，度越驽骀犹万万。

天上房星久已空，此图此马俱难逢。主人爱图如爱马，收拾瑰文为模写。

我知髯龚欲画时，天地黯黪风烟悲。离离禾黍今如此，谁识羸骖真騄駬。

明年野外春草平，瑶池八骏还争鸣。此时更倩髯龚笔，一扫籋云龙八尺。
浣溪沙
曾惇（宋代）

无数春山展画屏。无穷烟柳照溪明。花枝缺处小舟横。

紫禁正溪红药句，清江莫与白鸥盟。主人元自是仙卿。
刘躔甫许以古诗集见假而竟不至代书促之
林希逸（宋代）

好书千束且万束，前身后身读不足。刘郎好古喜收诗，一篇半篇惜如玉。

知君此性人所希，旁人浪指为书痴。旁人肉眼君似月，好句何从向渠说。

相逢剑客心相许，青萍莫惜当筵舞。
南园杂咏·壶中日月
陈宓（宋代）

观书友古人，不羡胡公仙。
新功坐有得，寸阴长如年。
雪后书事
杜仁杰（元代）

雪罢山原净，日晴风景新。一川花气午，万壑水声春。

天地开华国，关河失战尘。无边春色里，惆怅独行人。
郊庙歌辞。五郊乐章。送神
佚名（唐代）

炎精式降，苍生攸仰。羞列豆笾，酒陈牺象。

昭祀有应，冥期不爽。送乐张音，惟灵之往。
鸿沟
郑刚中（宋代）

天下共知归汉德，东西那可限鸿沟。
虽令羽割大河水，分得人心两处不。
送冯材叔宰蕲春
韦骧（宋代）

海角分携仅十年，钜创钧是偶生全。相逢未暇聊持酒，就别还惊欲放船。

顾我滞踪徒衮衮，羡君归翅自翩翩。蕲春岂足劳馀刃，应有佳声慰慊然。
崇恩太后升祔十四首 入门用《显安》。
郊庙朝会歌辞（宋代）

伣天生德，作配元符。仪刑壶则，辅佐帝图。登崇庙祏，勒号璠玙。

烝尝亿载，皇极之扶。
溪上值雨
徐似道（宋代）

行到溪光竹色间，客怀於此最相关。
无端一阵西风雨，不许从容坐看山。
渔家傲
欧阳修（宋代）

八月微凉生枕簟。金盘露洗秋光淡。池上月华开宝鉴。波潋滟。光人千里应凭槛。

蝉树无情风苒苒。燕归碧海珠帘掩。沈臂昌霜潘鬓减。愁黯黯。年年此夕多悲感。
过春申君黄歇冢上二首 其一
季蓉（明代）

珠履三千客满庭，平原使君见皆惊。杀身不听朱英策，空负当时好士名。
后采薇歌
刘诜（元代）

春采薇，婴儿拳。卖与豪门破肥鲜，年年得米不费钱。

冬采薇，潜虬根。白石荦确斸掘难，俯身榛莽如兽蹲。

山寒雪高衣裂破，堑藤束缚筠篮荷。瘦妻羸子暮候门，地碓夜舂松节火。

沸浆浮浮翻小杓，湿雾腾腾升土锉。熬烹成饵廿比饴，一饱聊偿终日饿。

冬采薇，犹可为，春采薇，今年根尽春苗稀。豪门有米无可卖，陇麦短短难接饥。

采薇采薇，我闻夷齐尝食之，饿死首阳天下悲。呜呼天高荡，万物微，我死安得苍天知。
紫微阁赠凌丹士
张至龙（宋代）

风林叶叶带新寒，匕箸虀盐客味酸。
兔抱粟眠传道石，鹿衔花上拜章坛。
沿崖取水和冰嚼，扫壁题诗当画看。
尽日玄房无俗知，山钟敲月上阑干。
大笑花
韩淲（宋代）

磊落檐前大笑花，肯同凡木强争华。日光玉洁薰风里，秾郁香传自一家。
题汪水云诗卷十一首
刘师复（宋代）

万里归来葺故园，阚湖新结小船轩。
双亲八十喜康健，七子侍劳三十孙。
渔父词一十八首。延寿
吕岩（唐代）

子午常餐日月精，玄关门户启还扃。

长如此，过平生，且把阴阳子细烹。
书事
李流谦（宋代）

五十光阴两岁过，头颅閒处自摩挲。
隔篱山影谁招去，满树梅花独占多。
物色年华同我老，蜂情蝶思柰渠何。
少时一剑明秋水，放在尘中久不磨。
次韵叶教二首
王阮（宋代）

汩汩诚甘分，空空敢自珍。
乐虽思泮水，愚恐累溪神。
怨谤从余子，称扬独故人。
功名非我事，自是葛天民。
知道 其一
屈大均（明代）

知道杨花爱作萍，故将飞絮搅空冥。依依却是无情甚，折尽枝条勿使青。
西江月（晚春时候）
韩淲（宋代）

闻道晚春时候，暖风是处花飘。游人争渡水南桥。多少池塘春草。

跃马谁联玉勒，钓鱼应泛兰桡。韶光何限不逍遥。输与溪鸥野鸟。
西江月（春晚）
辛弃疾（宋代）

胜欲读书已懒，只因多病长闲。听风听雨小窗眠。过了春光太半。

往事如寻去鸟，清愁难解连环。流莺不肯入西园。唤起画梁飞燕。
广州段功曹到，得杨五长史书，功曹却归，聊
杜甫（唐代）

卫青开幕府，杨仆将楼船。汉节梅花外，春城海水边。
铜梁书远及，珠浦使将旋。贫病他乡老，烦君万里传。
尉迟杯 正月十六夜，月色佳甚，坐鲽舫中，倚此寄一二故人
樊增祥（清代）

灯珠转。又宝月、冷浸深深院。莲催玉漏三终，蟾啮金扉双扇。

吴郎倚桂，刚看到、头番玉容满。忆年时、殿压金鳌，一双青凤扶辇。

今宵寂寞行宫，料天上琼楼，玉宇寒浅。碧海青天愁何限，曾几见、眉山翠展。

明烛底、相红荔白，莫悄入、唐宫拾粉箭。想姮娥、玉帔归时，广寒依旧弦管。
绿筠轩
孙邦（宋代）

年来宦拙喜跻攀，门枕溪流四面山。
时过邻僧话浮世，一轩长对此君闲。
送陈紫薇分韵得寿字
释居简（宋代）

皇极建五福，筮得一曰寿。人间最殊特，何者出其右。

持以奉君最，数量未易究。乐哉仁者静，克享本天授。

况复湖海豪，不在曹刘后。良玉市有贾，韫椟敢轻售。

用大古所难，局缩万牛脰。巨镛当簨簴，欲振待洪扣。

乘槎到丛霄，下士逮圭窦。药物固满簋，骥最亦盈厩。

弦歌美遥夜，图史乐清昼。养高知道腴，思苦坐吟瘦。

淫蛙不停响，老凤合伸咮。想当吟酣时，俗驾不得簉。

广居与正位，自有不须僦。一篇荐蔬笋，三舍避衮绣。

桂玉破官舍，芝兰茁瑶甃。莫讶分符速，正恐传衣骤。

归来黄金瓯，名氏得先覆。看镜了心期，一笑丹砂就。
刘泾州以所得李士衡观察家号蟾蜍砚其下刻云
梅尧臣（宋代）

砚如刳蟆腹如月，又若剖瓢萌强发。
镌题天宝年造之，刺氏李元传自越。
刳蟆剖瓢我莫分，称载作年初辩君。
君虽能辩犹曰宝，宝兹伪物吾何云。
仰天大笑饮君酒，砚真砚伪休开口。
愿封漆匣还与侯，请共江翁独持守。
越台新柳诗十首和王础尘 其十
陈恭尹（清代）

濯濯清姿不易形，岭南霜树未凋零。东皇行处无人见，凭仗高枝著意青。
木兰花令·次马中玉韵
苏轼（宋代）

知君仙骨无寒暑。千载相逢犹旦暮。故将别语恼佳人，欲看梨花枝上雨。
落花已逐回风去。花本无心莺自诉。明朝归路下塘西，不见莺啼花落处。
夜集乔云馆有妓
黎彭龄（明代）

觞虐酒铛鸣，瑶阶冷素英。燕删粘瓣网，蝶舞卖花声。

餐字当仙药，翻歌度冶情。晚妆榴火下，城月照眉生。
金陵久旱喜雨呈运使韩综学士提刑令狐挺祠部及示诸府僚
张方平（宋代）

江城风日燥将燃，喜此滂沱仅有年。诸泽气交阴压地，四溟水立阔围天。

廓开紫宙清凉界，顿去骄阳跋扈权。须信化工人可代，傅岩才业在三篇。
和答张衡仲
孙应时（宋代）

我方开竹径，公肯屈篮舆。
别去梦犹见，诗来锦不如。
乾坤愁思里，风月醉眠馀。
会卜溪桥畔，邻墙小结庐。
夜坐 其一
任崧珠（清代）

风颤花枝月满庭，逼人凉气冷银屏。清心欲取瑶琴弄，怕有云间鹤驻听。
次韵答周公美
邓深（宋代）

温风怂恿柳婆娑，两见春来蜂蝶多。
迁变时光如转烛，迟留日影欠挥戈。
思君欲问加餐未，苦思能令太瘦么。
岁风忘言除习气，寒灰试共拨阴何。
禅林寺作寄刘书记
李山甫（唐代）

坐近松风骨自寒，茅斋直拶白雪边。玄关不闭何人到，

此事谁论在佛先。天竺老师留一句，曹溪行者答全篇。

今朝林下忘言说，强把新诗寄谪仙。
送沈孺休还云间曹仲行还锡山
欧大任（明代）

鼓柁秋飙江上寒，东归何处不盘桓。二泉玉甃行堪汲，三泖银涛去自看。

白练已书留旧馆，青梅曾弄忆长干。风流岂在南朝后，人识儒林子夏冠。
同卢校书游新兴寺
朱庆馀（唐代）

山深云景别，有寺亦堪过。才子将迎远，林僧气性和。

潭清蒲影定，松老鹤声多。岂不思公府，其如野兴何。
郢州二首
陈造（宋代）

古郢繁华得少留，披云更喜识贤侯。
径容拱挹侍谭笑，怪底咄嗟成献酬。
罗绮香中偷醉眼，蕙兰丛里掉吟头。
何如白玉堂中客，试问樽前小莫愁。
吴翼生归自塞上话旧
同揆（清代）

七载风霜雪满鞯，曾骑款段独行边。之官恰值初裁俸，作吏惟行不爱钱。

薄宦暂归仍是客，残僧久别已忘年。地炉芋火深宵共，破院相依有夙缘。
和左司元郎中秋居十首 其五
张籍（唐代）

闲堂新埽洒，称是早秋天。书客多呈帖，琴僧与合弦。

莎台乘晚上，竹院就凉眠。终日无忙事，还应似得仙。
送喻宫教良能出倅会稽
周必大（宋代）

拾遗羁旅鉴湖秋，太史崎岖禹穴游。只驾贰车良自足，更营三釜复何求。

千山遍踏诗才富，万壑临观史笔遒。稍待政成归魏阙，便从麟阁上螭头。
和郑季南喜雪
阳枋（宋代）

避地身穷道不穷，溪山好处句尤工。
水仟会得人心意，妆点茅茨画轴中。
声声慢·莺围橙径
吴文英（宋代）

莺围橙径，鲈跃莼波，重来雨过中秋。酒市渔乡，西风胜似春柔。宿舂去年村墅，看黄云、还委西畴。凤池去，信吴人有分，借与迟留。应是香山续梦，又凝香追咏，重到苏州。青鬓江山，足成千岁风流。围腰御仙花底，衬月中、金粟香浮。夜宴久，揽秋云、平倚画楼。
朝中措（安人生日·三之一）
张纲（宋代）

年时生日宴高堂。欢笑拥炉香。今日山前停棹，也须随分飞觞。

今阳太守，携家远去，方溯桐江。把酒祝君长健，相随归老吾乡。
观王美人海图障子
梁锽（唐代）

宋玉东家女，常怀物外多。自从图渤海，谁为觅湘娥。

白鹭栖脂粉，赪鲂跃绮罗。仍怜转娇眼，别恨一横波。
送张齐物主簿赴内乡（一作送张主簿赴山）
姚合（唐代）

几年山下事仙翁，名在长生箓籍中。

烧得药成须寄我，曾为主簿与君同。
送秋 其一
汤储璠（清代）

送春犹可过，送秋将奈何。我于春风苦无分，惟秋与我同轗轲。

而今并此舍之去，吁嗟吾意其蹉跎。即今眼前论离别，我是主人秋是客。

我生况无百年身，秋还作主我作宾，非人送秋秋送人。
梅花集句 其十四
李龏（金朝）

琳琅触目路人惊，上有黄鹂深树鸣。唤起一声肠断处，枝头时见子初成。
省躬诗 其六十七
曹于汴（明代）

人亦何容辱，人亦何容欺。我否而人可，貌诺而中携。
寓馆
郭祥正（宋代）

一径松阴合，重门院落深。客来听鹊喜，春过惜莺吟。

风月时经槛，尘埃不到襟。黄庭看在手，白雪任盈簪。
再次韵
陈造（宋代）

微风不放浪纹长，噞暖跳鱼三尺黄。
只欠高荷护千袜，醉妆浓艳媚斜阳。
夏夜纳凉
陆游（宋代）

河汉微茫月渐低，风声正在草堂西。
莎根唧唧虫相吊，木末堂堂鹊未栖。
屯甲近闻如积水，守关不假用丸泥。
孤臣报国嗟无地，只有东皋更饱犁。
短歌寄鼓山长老
齐己（唐代）

雪峰雪峰高且雄，峨峨堆积青冥中。六月赤日烧不熔，

飞禽瞥冥人难通。常闻中有白象王，五百象子皆威光。

行围坐绕同一色，森森影动旃檀香。于中一子最雄猛，

称尊独踞鼓山顶。百千眷属阴□影，身照曜，吞秋景。

我闻岷国民归依，前王后王皆师资。宁同梁武遇达磨，

过后弹指空伤悲。
松柄
释宇昭（宋代）

涧底分贞干，宁将尘尾同。
坐间长滴翠，话次忽生风。
影落孤灯外，声寒静室中，
有谁知此意，林下石丛丛。
不下带道存
林希逸（宋代）

自外元无道，抠衣乐圣门。能因机以悟，不下带而存。

身俯心何愧，腰垂手可扪。步趋如有见，左右自逢原。

鞶锡殊三褫，绅书味数言。垂鱼何足羡，愈以训儿孙。
过伊仆射旧宅
李商隐（唐代）

朱邸方酬力战功，华筵俄叹逝波穷。回廊檐断燕飞去，

小阁尘凝人语空。幽泪欲干残菊露，馀香犹入败荷风。

何能更涉泷江去，独立寒流吊楚宫。
寄茅山温尊师
赵师秀（宋代）

几度题诗寄入山，不知何处处书看。
莓苔石上秋吟远，星斗坛书夜拜寒。
鹤改新名呼未至，碑逢断刻打应难。
忆师每欲寻师去，芝术栽成自可餐。
东平府登飞云楼啜茶
汪梦斗（宋代）

过楼懒上最高梯，为爱茶香试上嬉。檐外众山供远碧，却思乡景下楼迟。
题伊叟庵 其二
文彦博（宋代）

此庵庵北望伊堂，南望伊川极目长。更有箕山并颍水，连延直入挂瓢乡。
竹溪直院盛称起予草堂诗之善暇日览之多有可
刘克庄（宋代）

获处从西鄙，胡然瑞物臻。
子因书曰狩，世始识为麟。
出匪于中国，来常以圣人。
皆云麕且角，谁辨兽而仁。
已叹吾无位，于嗟汝不辰。
茂陵好奇怪，得者惜非真。
天庆知观萧惟清写予真求赞
周必大（宋代）

尘满形容雪满头，分无仙骨到瀛洲。
希夷更请旁人看，曾急流中勇退不。
挽杜议郎二首 其一
洪朋（宋代）

家世唐公子，风流汉议郎。左轓空老大，南纪竟凄凉。

畴昔数相见，音容耿未忘。如何欻窀穸，浩叹使神伤。
景德以后祀五方帝十六首 其八 黄帝降神用《高安》。
郊庙朝会歌辞（宋代）

坤舆厚载，黄裳元吉。宅中居正，含章抱质。分王四季，其功靡秩。

育此群生，首兹六律。
寄孙元忠 其七
孔平仲（宋代）

雄姿逸态何崷崒，自是君身有仙骨。彩服日向庭帏趋，百年未见欢娱毕。

拖玉腰金致主身，起居八座太夫人。尔家最近魁三象，文采风流今尚存。
菊岩
叶师文（宋代）

东风红紫过千千，独着黄衣不敢先。
万仞峰头今一萼，别无花木可秋天。
日日
程俱（宋代）

日日长川去，行行万化新。回思几年事，已似隔生人。

章甫宁资越，连城漫入秦。应知衣内宝，肯浑隙中尘。
艮岳百咏 紫石壁
李质（唐代）

没水攀萝琢马肝，赍持坚润出风湍。潜藩每恨端溪远，叠作山中峭绝看。
顺宗至德大圣大安孝皇帝挽歌词三首（左拾遗时作）
元稹（唐代）

不改延洪祚，因成揖让朝。讴歌同戴启，遏密共思尧。

雨露施恩同，梯航会葬遥。号弓那独切，曾感昔年招。

前春文祖庙，大舜嗣尧登。及此逾年感，还因是月崩。

寿缘追孝促，业在继明兴。俭诏同今古，山川绕灞陵。

七月悲风起，凄凉万国人。羽仪经巷内，輼fm转城闉。

暝色依陵早，秋声入辂新。自嗟同草木，不识永贞春。
贾鹿泉屡约一出小诗代行十首
陈杰（宋代）

故家文献世公台，直为遗黎万里来。
应念颠崖最辛苦，更移鄂省近南开。
赵大监时赏第一百一十九
文天祥（宋代）

豪杰贵勋业，宗支神翘后。
平生白羽扇，欝结回我首。
送梁和仲兼属寄谢吴丈三首
赵蕃（宋代）

故家人物久荒凉，政为诗书种不长。
邂逅得兄真大雅，浮湛如弟漫斯狂。
平反已与于张辈，文力更居崔蔡行。
以荐陟官虽足喜，奈何涂辙仅寻常。
读乐天閒居篇
蔡襄（宋代）

予年四十四，发白成衰翁。
非有高盖车，曷与贤者同。
嗟予出寒高，家世尝力农。
十九登科第，圣彀参英雄。
十年出吏选，校书逢陼中。
天子设采拔，谓有谏诤风。
既叨言责地，蹇蹇思匪躬。
窃不自度量，语剡奸邪胸。
一毫抗千钧，摈落无流踪。
同时皆骧首，金紫班著崇。
唯予守长乐，幸就禄养丰。
八年江海外，再上螭阶东。
四十入西阁，宿仇司化工。
蒙锦投机穽，唯赖天听聪。
代言游禁密，侍从多从容。
寻行京兆事，击断露铦锋。
是职非所好，辄以死竭忠。
愿闢大幽都，为君囚四凶。
愿拂西省堂，为君延夔龙。
愿舒泰出云，甘泽成岁功。
愿回太清日，晴景破阴蒙。
愿跻万人寿，夭扎终不逢。
愿令编户富，食衣无因穷。
群臣走率职，陛下居法宫。
文彩成礼乐，筹略羁夷戎。
意言亦良苦，精神庶潜通。
短步趋高道，心健力不充。
早衰鬓已华，忧伤乃自攻。
我知古人心，生德贯上穹。
何为论贵贱，贵畏非大公。
南归虽云乐，此念殊忡忡。
水调歌头·人物正寥阔
魏了翁（宋代）

人物正寥阔，有美万夫望。七年填拊方面，帏幄自金汤。千尺玉龙衔诏，六尺宝靮照路，载绩满旗常。富贵姑勿道，难得此芬芳。尝试看，今古梦，几千场。人情但较目睫，谁解识方将。霜落南山秋实，风卷北邻夜燎，世事正匆忙。海内知公者，只愿寿而臧。
端砚六绝
陈宓（宋代）

少年刻志好临池，老去方知大是痴。
今日开奁聊一笑，暂时把玩似当时。
次韵郑郎中作四明谢遗尘九题走笔不二 其九 鞠侯
史浩（宋代）

乌鞠攀缘日往还，人间仰视在天端。如今蕙帐休惊晓，林下衰翁已挂冠。
昔陈北山赵南塘二老各有观物十咏笔力高妙暮
刘克庄（宋代）

古云龟与鹤，阅世寿尤长。
试问刳肠卜，何如曳尾藏。
有灵宁毁椟，无用且支床。
吸视堪传否，仙家不死方。
赠李时雍
王质（宋代）

平生饱识世间愁，牢落江南尽处州。插架有禾三百把，与君来往亦风流。
周文之
葛胜仲（宋代）

褰帷岩邑特从容，忆惜鸰原会一同。乐孺共营兰荐膳，劬劳争报棘吹风。

绣衣握节新恩重，綵服承颜往事空。三纪光阴真插羽，依然小市夕阳中。
眼儿媚 舟泊江浦道中
王贞仪（清代）

小泊行艖路偏赊。云影雁行斜。数株疏柳，一痕残照，几点归鸦。

芦花两岸如飞雪，潮汐下寒沙。水国西风，竹蓬夜月，人在天涯。
病中夜吟
纪逵宜（清代）

庚申一之日，卧疴城南舍。霜雪正萧辰，凄迷夜复夜。

稚子愁不言，老妻但唶唶。人生各有涯，时至难更惜。

矧予拓落人，学道鲜蕴藉。生不应少微，死岂缘木稼。

既异处士怀，亦匪达官怕。嗒然天地中，随分沐大化。

一息此尚存，渊冰敢宽假。青灯自多情，照我书在架。
代赞罗汉 其二
释绍昙（宋代）

靠葛藤桩，握龟毛拂。绝学无为，黑山鬼窟。直饶瞥转机轮，眼里闻香，耳中观色。

我且问，瓶内底是何物。
答裴送序意
梅尧臣（宋代）

我欲之许子有赠，为我为学勿所偏。
诚知子心苦爱我，欲我文字无不全。
居常见我足吟咏，乃以述作为不然。
始曰子知今则否，固亦未能无谕焉。
我於诗言岂徒尔，因事激风成小篇。
辞虽浅陋颇克苦，未到二雅未忍捐。
安取唐季二三子，区区物象磨穷年。
苦苦著书岂无意，贫希禄廪尘俗牵。
书辞辩说多碌碌，吾敢虚语同後先。
唯当稍稍缉铭志，愿以直法书诸贤。
恐子未谕我此意，把笔慨叹临长川。
又用前韵
郭印（宋代）

道人息以踵，气马自调伏。
神炉造化驰，不畏寒暑酷。
虽同一世尘，超然立於独。
飞泉上崑山，赫日升旸谷。
我今涉津涯，宴坐成休复。
不材终天年，庶比山中木。
昭君怨·送别
苏轼（宋代）

谁作桓伊三弄，惊破绿窗幽梦？新月与愁烟，满江天。
欲去又还不去，明日落花飞絮。飞絮送行舟，水东流。
画堂春·外湖莲子长参差
张先（宋代）

外湖莲子长参差，霁山青处鸥飞。水天溶漾画桡迟，人影鉴中移。
桃叶浅声双唱，杏红深色轻衣。小荷障面避斜晖，分得翠阴归。
故枢密郑公挽词 其一
韩驹（宋代）

旧德凋零尽，惟公尚典型。遂无宣室对，徒有景钟铭。

志欲兼三代，文皆刺六经。何由瞻傅说，但觅泰阶星。
水龙吟·荆州咫尺神州
李曾伯（宋代）

荆州咫尺神州，几番得失孙刘手。山河天险，东南牖户，钺何轻授。泪落碑存，鹤归城是，不堪回首。喜大堤草色，镇长春在，羊与陆、孰能否。

风景依然吾有。柳营深、铁衣闲昼。摩云胜气，追戎马足，走蜚狐口。往事纷纷，付之蛮触，相忘庄叟。有人焉，中夜闻鸡，剑光正烛牛斗。
拟古乐府长相思寄黄几复
黄庭坚（宋代）

江南江北春水长，中有一人遥相望。
字曰金兰服众芳，妙歌扬声倾满堂。
满堂动色不入耳，四海知音能有几。
惟予与汝交莫逆，心期那间千万里。
欲凭绿水之双鱼，为寄腹中之素书。
溪回屿转恐失路，夜半不眠起踌躇。
次张彦辅赏梅韵
朱熹（宋代）

朔风万里开云屏，清霜夜坠朝景晴。南枝浩荡正春色，冻蕊的皪含空明。

花边偶对青铜镜，槁项不堪冰雪映。拥炉独坐只悲吟，振策出游舒远兴。

暗香何处时一飘，行行复值最长条。仰头欲折渺谁赠，满意相思那得邀。

极知异县淹行李，心赏未甘轻付畀。石雄赋罢不相闻，秀野书来因举似。

两翁句法争新奇，画出疏影沉寒漪。

幽探自出尘境外，胜概未许儿曹知。祇今嚼蕊攀条处，它日重来记前度。

风台月观悄无言，玉笛冰滩索同赋。嗟予衰懒倦将迎，过眼纷纷无复情。

尚喜疏英窥水白，更怜落片点苔青。兴来乱插飞蓬首，拟向君家醉君酒。

酒酣耳热莫狂歌，布鼓雷门须缩手。
赠别周文显三首
赵蕃（宋代）

苦节虽非中道，清风要激贪夫。
寂寞掩关高卧，纷纷顿辔长途。
留别岐州翟千户
任瀚（明代）

岐侯拔剑舞清宵，秋满樊川万木凋。
老去自吹秦觱篥，西征曾比汉嫖姚。
玉关许割桓伊郡，宣室难容贾谊朝。
莫遣音书太寥落，世情人事正萧条。
柏人光武庙
赵秉文（金朝）

真人开有汉，帝业肇无蒌。洒落君臣契，艰危庙社图。

山川扶鄗邑，日月拱东都。社稷千秋里，风云四达衢。

北风吹雨雪，西日照桑榆。旧物馀翁仲，荒祠老祝巫。

功臣遗像在，时有鼠衔须。
太尉韩国文忠富公哀词 其三
文彦博（宋代）

我愧才无取，公常问不能。白麻曾并命，黄阁遂同升。

调燮彝伦叙，将明庶绩凝。如仁今奄忽，昭代失良肱。
马嵬感事
唐求（唐代）

冷气生深殿，狼星渡远关。九城鼙鼓内，千骑道途间。

凤髻随秋草，鸾舆入暮山。恨多留不得，悲泪满龙颜。
青州试院次监门韵四首呈同事李无咎补之签判王柏立之刘及至父二宰郑与权存道司户李致志道县丞 其三
葛胜仲（宋代）

樽酒重阳泛菊英，此时应得到家庭。奔趋试席虽深贯，囚锁文闱苦未经。

梦入故园时栩栩，愁侵衰鬓欲星星。评文赖有金闺彦，敏手从来号震霆。
游琅琊山呈锐意公长老
王吉（宋代）

踏石披云一迳通，翠微环合见禅宫。
峰峦郁密泉声上，楼殿参差树色中。
午夜千溪分水月，清秋十里韵松风。
平生久得名山约，吟赏今才信宿同。
牡丹诗十首
宋白（宋代）

日华鲜丽露华浓，梳流香朝竞□容。
来在梦中甘化蝶，入伊心里不如蜂。
宫娥捧拥西施醉，天乐喧阗虢国风。
高拗浮□须继烛，玳簪分载酒千钟。
道中观荷花
孔武仲（宋代）

放棹东南去，正值荷花荣。
玉质不待染，仙香无限清。
朱朱仍白白，脉脉复盈盈。
迢递天风起，谁怜舞态轻。
题昭应温泉
孙叔向（唐代）

一道温泉绕御楼，先皇曾向此中游。

虽然水是无情物，也到宫前咽不流。
秋风词为同年宋芷沅作
陈寿祺（清代）

凉飙搅昼堆愁阴，燕山日瘦天为黔。浮埃十丈塞穷巷，闭门秋老无蝉吟。

木莲始开壮士卧，匣剑冷人青霜镡。芸华东屋呼小宋，拥膝不得披长襟。

七年京华守破壁，颇苦两脚侵风淫。习公纵然非病蹇，那可按穴无神针。

{风穸}{风穸}薄寒中肌理，霜中傲菊谁能禁。先生天骨合变化，古黄一出万马瘖。

并时名姓逐龙尾，许我山水听瑶琴。世间蛩蟨互怜爱，何况星聚无商参。

众仙抗手群玉府，罡风不到蓬莱岑。兰台词客今再见，岂复感物嗟萧森。

郧西飞沙穿战甲，英雄抚髀寒宵深。雄耶雌耶忽长笑，作赋何足伤秋心。

玉河虹影明绿浔，城东吹笛红楼阴。黄昏有酒斟复斟，开帘招月来青林。
题福州黄檗山确禅师息老堂
刘弇（宋代）

顷来法席如师少，老去生涯似此无。直寄天年谩龟鹤，聊收化日到桑榆。

苍环作抱三台壮，缟带明空一水纡。时拂东斋坏云衲，更开南粤隐居图。

买山支遁初无费，示疾维摩本不徒。夜雨龙腥飞别涧，昼烟禽哢落高梧。

斋馀短捉清生麈，坐久柔团暖称蒲。三乐荣期犹俗物，二毛潘岳信拘儒。

禅林彪虎新眠熟，觉海乌藤旧搅枯。不学昔人悲唾远，已将兹世脱鱼濡。
旬休延圣院纳凉周澶州招饮呈德升诗二首 其一
葛胜仲（宋代）

年来形迹苦西东，邂逅招提一笑同。世事休论痴黠半，物情都在圣贤中。

地灵蒸郁疑无著，友胜喧嚣自不通。借与方床宽六尺，道人知有竹间风。
唐阉宦
金朋说（宋代）

握兵定策擅朝权，天子门生任劫迁。
教党愚君为得志，他年类灭是谁愆。
波棱乃自波陵国来盖西域蔬也甚能解面毒予颇嗜之因考本草为作此篇
张耒（宋代）

谁从西域移佳蔬，遍植中原葵苋俱。清霜严雪冻不死，寒气愈盛方芳敷。

贯金锐箭脱秋竹，剪罗巧带飘华裾。中含金气抱劲利，穿涤炎热清烦纡。

老人食贫贪易得，大釜日煮和甘腴。饭炊香白煮饼滑，一饱尽钵无赢馀。

空厨萧条烟火冷，可但食客歌无鱼。男儿五鼎食固美，当念就镬还愁吁。
老父庚午以百龄钦蒙存问余已卯复滥天恩恭纪 其四
黄士俊（明代）

中边宁谧近如何，魏阙心悬倚钓蓑。佐理自惭匡济少，归耕仍钓宠光多。

洵如保泰先桑土，岂乏怀奇待网罗。万里拜瞻颜咫尺，凤梧欣听矢卷阿。
奉赠汤益阳师 其四
刘伯埙（清代）

夫子爱狂简，春风及草莱。自惭樗栎质，亦属药笼材。

郊岛称何敢，班倕幸见裁。行当驰九辨，一继楚骚哀。
送无言和尚赴枫林
释广闻（宋代）

祸兮不入慎家门，除是知恩解报恩。只用五峰曾中底，要人吐了要人吞。
同赋梅花十二题·山馆
王铚（宋代）

穷涂游子年华晚，折赠无人信手题。
留恋清香忍回首，五更立马断桥西。
聚奇楼
陈观（宋代）

世人宝珠玉，往往身殉之。
日遇佳山水，谁复知其奇。
余本邱壑士，烟霞夙所怡。
结楼清溪上，青山匝四维。
去宫接水殿，瑶草杂琼枝。
丹碧纷纷见，星河面面垂。
阴晴多异赏，陟降穷二仪。
离朱不易辨，绘画空复施。
万状归目睫，百宝呈参差。
藏珠与怀璧，娖娖徒尔为。
偈五首 其三
释法顺（宋代）

鸡啼晓月，狗吠枯椿。只可默会，难入思量。看不见处，动地放光。

说不到处，天地玄黄。抚城尺六状纸，元来出在清江。

分明话出人难见，昨夜三更月到窗。
白牡丹
叶茵（宋代）

洛阳分种入侯家，魏紫姚黄谩自夸。
素质不为颜色污，看来清得似梅花。
杨南仲寓湖
陈元晋（宋代）

纷纷市道交，翻覆云雨手。
不如清风明月请，情分却於人耐久。
清君不受尘土污，湖上结茅谁与处。
坐中只着风月我，有客敲门卿且去。
凉生几席影沉杯，困眠醉舞相追陪。
此时一笑真莫逆，中边洞彻无织埃。
须知个里非久计，时来携手云里去。
蓬莱山顶广寒宫，放出清光满天地。
赠淳于公归养
朱台符（宋代）

通籍悬车不待车，彩衣归去奉晨昏。
倚门且慰慈亲望，恋阙空衔圣主恩。
天上芝泥新诰敕，海边芜没旧田园。
会须引退追高躅，宦路悠悠岂足论。
赏春
罗邺（唐代）

芳草和烟暖更青，闲门要路一时生。
年年点检人间事，唯有春风不世情。
早春次韵 其二
李正民（宋代）

平原齐吐麦，幽谷未迁莺。王者虽无战，元戎盍治兵。

山川羁客恨，桃李故园情。何处花先发，篮舆取次行。
哭{匠斤换赣}十五章
辛弃疾（宋代）

糊涂不成书，把笔意甚喜。
举头见爷笑，持付三四纸。
寄题宇文之邵公南止亭
冯山（宋代）

公南九亭名止止，亭不妄作名何为。群公赋咏得深趣，清绝正与斯人宜。

铺张止义到无说，使我下笔先迟疑。圣贤出处无定辙，俯仰轻重争毫釐。

云行非行止非止，由赐狂病渊骞痴。公南少年负才术，试仕吐出胸中奇。

一言龃龉便投袂，自道岂欲求人知。公卿文章强且起，举手谢绝无还期。

传家万卷书史乐，负郭五里松楸悲。岷峨嘉景照研席，事搅辄醉醒仍诗。

有时日晏卧不动，郁郁经济埋如脾。

太师竹洞枕温落，龙图药圃临清伊。二公止迹不止道，力与名教相扶持。

今君所处近伊洛，道在不必分高卑。文章自可敌行事，荀孟皆我知为谁。

亭非俗亭止非止，人物不到西南欺。
和秀实寄诗
王洋（宋代）

去年河南归故地，今年朔方兵又起。
血牲面埋曾几时，无乃奸盟神不喜。
嗟尔万人来远荒，岂无战士伤金疮。
封疆万里尚越境，金帛露积犹多藏。
国家弥文今尚武，已碎铜山铸铜虎。
勿矜突骑饮长河，肃慎燕陲吾北土。
且知成功俱自天，天心可卜因丰年。
但令三钱博斗米，任尔自枕干戈眠。
和子进六言二首 其一
范祖禹（宋代）

夜静碧天如水，山空明月随人。此兴庾公非浅，远游王子何频。
赠赵伯鱼
韩驹（宋代）

昔君叩门如啄木，深衣青纯帽方屋。
谓是诸生延入门，坐定徐言出公族。
尔曹气味那有此，要是胸中期不俗。
荆州早识高与黄，诵二子句声琅琅。
后生好学果可畏，仆常倦谈殊未详。
学诗当如初学禅，未悟且遍参诸方。
一朝悟罢正法眼，信手拈出皆成章。
元次山居
曹辅（宋代）

峿台倚溪云，痦亭枕溪石。水石竞奇丽，中有漫郎宅。
风疾舟中伏枕书怀三十六韵，奉呈湖南亲友
杜甫（唐代）

轩辕休制律，虞舜罢弹琴。尚错雄鸣管，犹伤半死心。
圣贤名古邈，羁旅病年侵。舟泊常依震，湖平早见参。
如闻马融笛，若倚仲宣襟。故国悲寒望，群云惨岁阴。
水乡霾白屋，枫岸叠青岑。郁郁冬炎瘴，濛濛雨滞淫。
鼓迎非祭鬼，弹落似鸮禽。兴尽才无闷，愁来遽不禁。
生涯相汩没，时物自萧森。疑惑尊中弩，淹留冠上簪。
牵裾惊魏帝，投阁为刘歆。狂走终奚适，微才谢所钦。
吾安藜不糁，汝贵玉为琛。乌几重重缚，鹑衣寸寸针。
哀伤同庾信，述作异陈琳。十暑岷山葛，三霜楚户砧。
叨陪锦帐座，久放白头吟。反朴时难遇，忘机陆易沈。
应过数粒食，得近四知金。春草封归恨，源花费独寻。
转蓬忧悄悄，行药病涔涔。瘗夭追潘岳，持危觅邓林。
蹉跎翻学步，感激在知音。却假苏张舌，高夸周宋镡。
纳流迷浩汗，峻址得嶔崟。城府开清旭，松筠起碧浔。
披颜争倩倩，逸足竞駸駸。朗鉴存愚直，皇天实照临。
公孙仍恃险，侯景未生擒。书信中原阔，干戈北斗深。
畏人千里井，问俗九州箴。战血流依旧，军声动至今。
葛洪尸定解，许靖力还任。家事丹砂诀，无成涕作霖。
春游
方应纶（清代）

策杖寻春路转赊，青山缺处见人家。茅亭尽日柔风暖，开遍红栏木笔花。
新正二日与客虎邱叙别
郭谏臣（明代）

山楼与客进椒浆，钟磬时闻到下方。城雪尚留残臈意，江梅微露早春光。

宦情本似浮云薄，别意空随逝水长。回首自怜歌舞地，烟花三月在他乡。
酿酒
康海（明代）

吾道仍须酒，秋分酿更宜。便当炊百石，犹未足千卮。

行乐年空暮，闻歌日尚迟。风流杜陵老，倾倒是吾师。
柳含烟 至日韶阳见柳
董元恺（清代）

韶阳柳，季冬时。摇曳青青如许，添来宫线织成丝。

舞腰肢。

寒塘添映春波晓。镇日黛眉颦笑。不吹风雪却吹烟。

曲江边。
遣怀三首 其一
吕本中（宋代）

何山不堪隐，何家不可居。古来子华门，亦着荷畚夫。

荒田脱积子，未免供晚租。今日视昨日，但见有不如。

故人劝加餐，老亲怜嗜书。宁知毛锥子，不可一日无。
古寺
曾由基（宋代）

残经闲竹几，沦茗供花瓷。
法窟寂无语，禅容晚带饥。
虫萦道子画，蛩响外孙碑。
风定闻疏磬，玄关却自知。
题榕溪阁
张栻（宋代）

寒溪澹容与，老木枝相樛。
其谁合二美，名此景物幽。
太史昔南骛，於焉曾少休。
想当下榻初，清与耳目谋。
品题得要领，亦有翰墨留。
我来访遗址，密竹鸣钩辀。
稍令旧观复，还与佳客游。
树影散香篆，水光泛茶瓯。
市声不到耳，永日风飕飕。
所忻簿书隙，有此足夷犹。
平生丘壑原，如痼不可瘳。
虽知等喧寂，终觉静理优。
更思濯沧优。榕根浮小舟。
夏日雨后戏书
陈渊（宋代）

雷霆挟雨惊残梦，萧艾乘风醒宿酲。黄檗一杯清昼永，张罗谁复问交情。
金鼎一溪云
王哲（金朝）

对月成词句，临风写颂章。一枝银管瑞中祥。随山染清凉。玉洞门开深浅，宝树花分香篆，蓬莱仙岛是吾乡。宴罢后琼堂。
赠友人古镜
朱昼（唐代）

我有古时镜，初自坏陵得。蛟龙犹泥蟠，魑魅幸月蚀。

摩久见菱蕊，青于蓝水色。赠君将照色，无使心受惑。
春宵
刘兼（唐代）

春云春日共朦胧，满院梨花半夜风。宿酒未醒珠箔卷，

艳歌初阕玉楼空。五湖范蠡才堪重，六印苏秦道不同。

再取素琴聊假寐，南柯灵梦莫相通。
朴斋为画士郭文通题
杨荣（明代）

鸿荒肇开辟，民俗淳以熙。太朴日云散，风气遂浇漓。

结绳既已代，巧伪纷日滋。金罍鄙抔饮，雕房易茅茨。

珠玉交璀璨，锦绣互彰施。人心竞浮靡，古道何乖暌。

郭生独超迈，质直由天资。纯然无表襮，胸次良坦夷。

幽斋匪华饰，冲襟澹无为。绘事益精到，天机造神奇。

浑然辞刻画，兴至无不宜。持此慕淳庞，仰彼农与羲。

永言慎始终，素履以为期。
红林檎近
方千里（宋代）

晓起山光惨，晚来花意寒。映月衣纤缟，因风佩琅玕。三弄江梅听彻，几点岸柳飘残。宛然舞曲初翻。帘影卷波澜。

把酒同唤醒，促膝小留欢。清狂痛饮，能消多少杯盘。况人生如寄，相逢半老，岁华休作容易看。
不流轩
黄裳（宋代）

大道果安在，无流亦无止。有流落色界，无流在空体。

用向体中存，见否瞪而视。空色两相忘，有无还自尔。

月明孕澄寂，山寒卧清泚。一叶天际来，歌声耸吾耳。
菩萨蛮·城隅静女谁人见
苏轼（宋代）

城隅静女谁人见。先生日夜歌彤管。谁识蔡姬贤。江南顾彦先。先生那久困。汤沐须名郡。惟有谢夫人。从来见拟伦。
白蚬江阻风夜宿江口兼怀徐贲
姚广孝（明代）

颠风江渡难，停稆依茭葑。涛烟翳暝光，滩月侵寒梦。

渔归候火明，凫眠忌芦动。遇险更思君，陡觉离愁重。
偈颂六十八首
释法薰（宋代）

秋声满林壑，秋雨滴梧桐。
门外未归客，飘泊在途中。
归也，归也，
通身白汁，下载清风。
新作布裘二绝 其二
周紫芝（宋代）

少日无心佩紫囊，一生裘葛是衣裳。但知野服寻山便，不学唐装又晋装。
满庭芳（过黄州游雪堂次东坡韵）
李流谦（宋代）

归去来兮，吾归何处，旧山闲却眠峨。雪堂重到，但觉客愁多。来往真成底事，人应笑、我亦狂歌。凭阑久，云车不至，举盏酹东坡。

少年，浑妄意，斗冲剑气，雷化龙梭。到如今，翻羡白鸟沧波。松柏毕吾手种，依然□、烟蕊霜柯。君知否，人间尘事，元不到渔蓑。
春秋战国门。陈轸
周昙（唐代）

丹青徒有逞喧哗，有足由来不是蛇。

杀将破军为柱国，君今官极更何加。
桐川郡圃梅极盛，皆围抱高木，浙中无有
范成大（宋代）

家住丹枫白苇林，横枝一笑万黄金。
玉溪园里逢千树，还尽春风未足心。
送林芳之敬臣叔侄归冠石山
何绛（明代）

二阮还山去，予将渡海时。舟车虽异路，怀抱尚如斯。

吾道久为客，他人安得知。路难君莫叹，险极渐成夷。
西湖独步
沈说（宋代）

平湖开霁色，寒碧照空心。
小立背桥影，缓行随柳阴。
向年劳远梦，到日记曾吟。
荷荡成茭地，萧萧秋意深。
杜大卿浒第一百三十二
文天祥（宋代）

昔没贼中时，中夜问道归。
辛苦救衰朽，微尔人尽非。
乾封驿早行
陆游（宋代）

己巳被驿书，乙亥戒徂两，扶衰犯霜露，疲惫不可状。
夜行星满天，晨起鸡初唱，槁枝烧代烛，冻菜撷供饷。
三年走万里，天幸苟亡恙。
深知赋材薄，自笑得名妄。
宣温望玉座，何以待谘访？春江色如蓝，归舟行可榜。
幽居二首 其二
陆游（宋代）

剡曲故庐归未得，暂从地主借茅茨。桃花春水梦不到，菰菜秋风心自知。

彊健犹穿几两屐，荣华正似一絇丝。此心炯炯无人会，烟雨苍茫独立时。
山居杂诗九十首 其五十七
曹勋（宋代）

老来参同事，勤志不敢失。人言炉偃月，吾意炉藏日。

朝阳升西山，异液甘若蜜。一体奠所居，旦旦享清逸。
游茅山云林清远之馆
惟则（元代）

华阳有客似重来，新见云林别馆开。寒日半岩松鹤起，腥风万壑雨龙回。

琴床流露滋瑶草，丹鼎飞春上玉梅。居者未知清且远，人间咫尺望蓬莱。
和易岩韵
王柏（宋代）

一身之外总虚名，未必虚名果有情。
诩诩交游何足恃，区区世味本来轻。
三春已过犹无雨，四海将枯只是晴。
利害所关天样大，一豪得失岂难平。
薤露行
曹操（两汉）

惟汉廿二世，所任诚不良。
沐猴而冠带，知小而谋强。
犹豫不敢断，因狩执君王。
白虹为贯日，己亦先受殃。
贼臣持国柄，杀主灭宇京。
荡覆帝基业，宗庙以燔丧。
播越西迁移，号泣而且行。
瞻彼洛城郭，微子为哀伤。
咏唐史 虞世南
韦骧（宋代）

太宗宠异号名臣，五绝当年赐目新。亡也重嗟文物去，石渠东观谓无人。